**Dôvodová správa**

1. **Všeobecná časť**

 Návrh zákona, ktorým sa mení zákon č. 311/2001 Z. z. Zákonník práce v znení neskorších predpisov predkladajú poslanci Národnej rady Slovenskej republiky Miroslav Beblavý, Jozef Mihál a Simona Petrík.

 Cieľom návrhu zákona zaviesť možnosť uzatvárať dohody o prácach vykonávaných mimo pracovného pomeru na činnosti, ktoré sú predmetom ochrany podľa autorského zákona (č. 185/2015 Z. z. v znení neskorších predpisov). Zákonník práce dnes obsahuje výslovný zákaz pre ich uzatváranie, za čo si právna úprava vyslúžila nomináciu v podnikateľskej ankete „Byrokratický nezmysel roka“.

 Na tieto činnosti preto nemožno uzatvárať ani dohodu o vykonaní práce, dohodu o pracovnej činnosti a ani dohodu o brigádnickej práci študentov. Príkladom je vytvorenie IT programu, reklamného textu, loga, grafiky, fotografií či videozáznamov. Možno ich však vykonávať na základe pracovnej zmluvy zamestnancami v trvalom pracovnom pomere.

 Predkladatelia majú za to, že zákaz zakotvený v § 223 ods. 4 Zákonníka práce je neopodstatnený a predstavuje zbytočnú právnu prekážku, a z tohto dôvodu sa navrhuje jeho vypustenie.

Návrh zákona je v súlade s právom Európskej únie, s Ústavou Slovenskej republiky, s ústavnými zákonmi Slovenskej republiky, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná.

**B. Osobitná časť**

**K Čl. I**

Vypúšťa sa ustanovenie § 223 ods. 4, ktoré zakazuje uzatvárať dohody o prácach vykonávaných mimo pracovného pomeru na činnosti, ktoré sú predmetom ochrany podľa autorského zákona. Súčasne dochádza k prečíslovaniu zostávajúcich odsekov 5 a 6. Nakoľko Zákonník práce na ne v ďalších častiach už neodkazuje, nie sú potrebné ďalšie úpravy.

**K Čl. II**

Stanovuje sa účinnosť s ohľadom na predpokladaný priebeh legislatívneho procesu.